text: Detingut un conductor implicat en l'accident mortal de trànsit d'aquest diumenge a Peramola — RàdioSeu 107.2 FM: notícies de La Seu d'Urgell, l'Alt Urgell i el Pirineu
  Sou a: Inici / Notícies / Detingut un conductor implicat en l'accident mortal de trànsit d'aquest diumenge a Peramola
  Detingut un conductor implicat en l'accident mortal de trànsit d'aquest diumenge a Peramola
  Els Mossos d'Esquadra consideren que l'arrestat, resident a França, va intentar avançar la moto i després la va colpejar per esquivar un cotxe que venia en sentit contrari. Se l'acusa d'un delicte d'homicidi per imprudència greu
  Els Mossos d'Esquadra ha detingut un home de 39 anys, amb domicili a França i originari de la República Txeca, per la seva possible responsabilitat en l'accident de trànsit d'aquest diumenge que ha causat la mort d'un motorista a Peramola. A l'arrestat se l'acusa de ser l'autor d'un delicte d'homicidi per imprudència greu.
  Segons l'atestat dels Mossos, l'accident es va produir quan un vehicle va començar a avançar la motocicleta que tenia a davant en el moment que s'apropava un altre turisme en sentit contrari. En constatar que venia un cotxe de cara, el conductor va retornar al seu carril, sense respectar la distància de seguretat, i va colpejar la motocicleta per la part posterior. Com a conseqüència d'aquest impacte, el motorista va perdre el control i va topar frontalment amb un altre vehicle que circulava en sentit contrari.
  Cal recordar que l'accident es va produir a 3/4 de 7 de la tarda al punt quilomètric 147 de la C-14. Els Mossos també han detallat que la víctima mortal era un home de 40 anys i veí de Montornès del Vallès. La dona que l'acompanyava va patir ferides menys greus. El detingut passarà avui dilluns a disposició del jutjat d'instrucció de Solsona.